liechticonsulting/filtered_apertus_pretrained huggingface dataset:
La construcziun nova dal lavuratori a Glion duai vegnir realisada

La cumissiun predeliberanta dal cussegl grond beneventa il project per la construcziun nova d'in lavuratori cun administraziun a Glion. Quest lavuratori duai reunir sut in tetg differents secturs da l'administraziun chantunala.

Sut la direcziun da deputà Stefan Schmutz, Cuira ed en preschientscha da cusseglier guvernativ Stefan Engler, schef dal departament da construcziun, traffic e selvicultura, sco er da represchentants dals uffizis chantunals pertutgads ha la cumissiun predeliberanta dal cussegl grond tractà la missiva per la construcziun nova d'in lavuratori cun administraziun a Glion. La cumissiun ha era obtegnì la pussaivladad da s'infurmar sin il lieu davart il project da construcziun previs.

Il nov lavuratori duai vegnir construì a l'ur vest da la citad da Glion sin ina parcella da circa 8'000 meters quadrat en la zona da mastergn Crappa Grossa, e quai tochen la fin da l'onn 2002. Uschia vegnan eliminadas surtut las relaziuns localas ch'èn oz per part precaras ed ils andaments da gestiun difficils da l'uffizi da construcziun bassa 6. Per trair a niz las sinergias en quest project da construcziun urgentamain necessari duain chattar alloschi en questa construcziun nova era ils posts exteriurs da l'uffizi per il traffic sin via e da l'uffizi forestal da la regiun Surselva. Il project che prevesa in edifizi en moda da construcziun massiva ed en lain, tegna quint spezialmain da l'urden architectonic local, da la qualitad architectonica sco era dals aspects energetics relevants.

Ils custs totals dal stabiliment impurtant per la regiun Surselva muntan sin var 14.8 milliuns francs. Da quels vegn finanziada la part da l'uffizi da construcziun bassa che pertutga la via e che custa var 12.4 milliuns francs dal tuttafatg sur il quint da las vias, entant ch'ils custs dal stabiliment che van sin donn e cust da l'uffizi per il traffic sin via e da l'uffizi forestal e che muntan sin var 2.4 milliuns francs vegnan pajads cun meds publics generals. Perquai ch'il davos import è da qualifitgar sco nova expensa, vegn el suttamess al referendum facultativ.

La cumissiun ha concludì unanimamain d'entrar en chaussa e recumonda il cussegl grond da tractar il project en la sessiun da november.

Infurmaziuns:

Stefan Schmutz, president da la cumissiun predeliberanta, Cuira, tel. 081-252 32 23 (f)

Gremi: cumissiun predeliberanta dal cussegl grond

Funtauna: rg cumissiun predeliberanta dal cussegl grond

Data: 14.11.2000
Program annual 2001 da la regenza

La cumissiun predeliberanta dal cussegl grond accepta il program annual 2001 da la regenza. Ella sustegna da princip las mesiras da la regenza e recumonda il cussegl grond da prender enconuschientscha dal program da la regenza.

La cumissiun predeliberanta dal cussegl grond è s'occupada dacurt sut il presidi da deputà Walter Zegg ed en preschientscha da president da la regenza Peter Aliesch dal program annual 2001 da la regenza. Il program annual cumpiglia, sa basond sin il program da la regenza 2001-2004, decleraziuns detagliadas e concretas davart las mesiras ch'èn da realisar l'onn 2001. La cumissiun beneventa il project e recumonda unanimamain il cussegl grond da prender enconuschientscha dal program annual.

La cumissiun sustegna da princip las mesiras preschentadas en il program annual. Pertutgant ils singuls secturs politics vegni constatà il suandant:

Sectur politic "refurmas da l'administraziun - relaziuns exteriuras"

En il senn d'ina planisaziun successiva beneventa la cumissiun spezialmain la recepziun dal nov project "verificaziun da las incumbensas" en il program annual. Cun la finamira d'augmentar l'effectivitad e l'effizienza vegn elavurà en il rom da quest project in concept da procedura che permetta ina verificaziun sistematica da las incumbensas publicas tenor criteris unifitgads per tscherts secturs parzials. La cumissiun sustegna in tractament prioritar da quest project.

La cumissiun beneventa plinavant las refurmas en il rom dal project GRiforma. Ella pretenda dentant ch'i sajan d'integrar instruments adattads da controlla e direcziun per il cussegl grond gia avant ina eventuala extensiun da GRiforma sin auters secturs. Quai duai succeder en connex cun la refurma dal parlament previsa.

Sectur politic "economia e cumpetitivitad"

In giavisch spezial da la cumissiun è quel da rinforzar la cumpetitivitad dal turissem. Sa basond sin il program da la regenza 2001-2004 pretenda ella che projects da quest sectur vegnian entschavids gia l'onn da planisaziun 2001.

Plinavant dat la cumissiun gronda paisa a la promoziun da las novas tecnologias d'infurmaziun e communicaziun per augmentar l'attractivitad dal Grischun sco lieu economic. Ella parta dal fatg ch'i vegnia preschentada ina strategia generala cun il mussament da la basa giuridica e da las mesiras previsas l'onn da planisaziun. Tenor l'avis da la cumissiun sto la realisaziun da projects sin il sectur da la promoziun da las novas tecnologias d'infurmaziun e communicaziun succeder cun emprima prioritad, e quai pervia dal svilup rasant sin quest sectur.

Gremi: cumissiun predeliberanta dal cussegl grond

Funtauna: rg cumissiun predeliberanta dal cussegl grond

Data: 16.11.2000
Gea al basegn d'agir en il sectur da la protecziun da datas

Sut il presidi da deputà Gieri Luzi (Cazas) ed en preschientscha da president da la regenza Peter Aliesch sco er da represchentants da l'administraziun, ha discutà la cumissiun predeli- beranta dal cussegl grond la missiva tar il decret d'ina lescha chantunala per proteger datas.

La cumissiun propona al cussegl grond unanimamain d'entrar en chaussa e da deliberar la lescha per mauns da la votaziun dal pievel. Sin fundament dal svilup rasant da l'informatica e da las pussaivladads da la rait correspundentas è la cumissiun persvadida ch'i dovra in agir sin plaun legislativ en quest sectur. L'informatisaziun da la societad ha avantatgs evidents, ma ella porta cun sai era privels ch'ins na dastga betg sutstimar. Ins sto chanalisar il "regl" da datas en vias regladas e conceder a la burgaisa ed al burgais dretgs da scleriment e d'infurmaziun.

La nova lescha chantunala per proteger datas serva surtut ad impedir l'utilisaziun abusiva da datas da persunas. Per survegliar la protecziun da las datas duai vegnir creà in post da controlla chantunal independent e betg lià a directivas ordaifer l'administraziun. Quel duai tranter auter survegliar las prescripziuns concernent la protecziun da las datas, manar in register cun las collecziuns da datas sco er cussegliar las autoritads e las persunas pertutgadas.

Tant l'approvaziun sco er la concepziun da la revisiun èn stadas per gronda part incontestadas en la cumissiun predeliberanta dal cussegl grond. Motiv da discussiunar ha dà la dumonda, quant enavant che la nova lescha duai era vegnir applitgada per las vischnancas ed ils circuls. Cuntrari a la proposta en la missiva da la regenza, duai la lescha valair er per vischnancas, per colliaziuns da vischnancas e circuls, sche quels na decreteschan betg atgnas disposiziuns per proteger datas.

Il decret d'ina lescha chantunala per proteger datas (LCPD) pussibilitescha d'unifitgar la basa legala e da serrar las largias existentas. Uschia vegnan ademplidas las pretensiuns dal dretg federal da crear in post da controlla independent e realisadas duas moziuns ch'èn pendentas dapi onns e che pretendevan il decret d'ina basa legala suffizienta.

Il cussegl grond tracta il sboz da lescha en la sessiun da november. Il pievel vegn a pudair votar davart il sboz l'onn proxim.

Infurmaziuns: deputà Gieri Luzi, tel. 081-651 37 37

Gremi: cumissiun predeliberanta dal cussegl grond

Funtauna: rg cumissiun predeliberanta dal cussegl grond

Data: 22.11.2000
Bazar en la clinica psichiatrica chantunala Waldhaus Cuira

Ils 25 da november 2000 ha lieu en la sala plurivalenta da la clinica psichiatrica Waldhaus da las 9.00 fin las 16.00 il bazar annual d'Advent.

La clinica psichiatrica chantunala Waldhaus ed il lieu da lavur e d'occupaziun ARBES Montalin èn responsabels per l'organisaziun e la realisaziun dal bazar.

Lavurs da maun che vegnan producidas en las terapias da la clinica ed en las ufficinas da l'ARBES durant l'entir onn da mauns diligents, vegnan offeridas per la vendita.

Mintgin è superbi e vuless che quai ch'el ha producì vegnia era vendì. Faschai diever da la chaschun per emprender ad enconuscher questas lavurs e visitai il bazar.

Anc restan in pèr dis ed en ils ateliers e l'ufficina ARBES vegni lavurà hecticamain. Als pullovers vegnan cusids en ils davos fils, il chaval da lain obtegna ina vernisch e la vaschella ina glasura ed arsira.

Cun agid dals assistents vegn la sala plurivalenta pinada per il bazar. En la clinica Waldhaus nascha ina atmosfera d'Advent.

A noss visitaders pitschens vegn offerida ina canorta tgirada, nua ch'ils uffants pon dissegnar, trair chandailas u decorar pizieutas. Nossa tombola procura per ina surpraisa. Vus pudais gudagnar bels premis sco lavurs da maun e products ortulans da noss manaschis. En nossa cafeteria procura il persunal per Voss bain e sa legra d'As maldisar cun buns baccuns.
Premis da la fundaziun per promover l'artisanat grischun

La fundaziun per promover l'artisanat grischun ha concedì quest onn per la segunda giada in premi da renconuschientscha en l'autezza da 10'000 francs, dus premis da promoziun en l'autezza da mintgamai 10'000 francs ed ina contribuziun als custs da stampa en l'autezza da 3'000 francs.

Il premi da renconuschientscha va al sculptur da lain Peter Ostertag da Casti per sia lavur artistica extraordinaria durant blers onns. In dals premis da promoziun va a Fabia Zindel ed Alexandra Hänggi che produceschan a Basilea tailas cun design spezial sut il num "MATRIX", per ch'ellas possian meglierar l'infrastructura da la producziun. In ulteriur premi va al fravi d'art Roman Plaz d'Alvagni sco contribuziun ad in project da furmaziun supplementara per sviluppar furmas novas.

La "Cuminanza d'interess per promover l'artisanat da fieuter en il Grischun" obtegna ina contribuziun als custs da stampa per la mappa "Filzszene Graubünden", en la quala nov artists dattan invista da la lavur contemporana cun la materia textila "fieuter". La surdada dals premis ha lieu ils 29 da november 2000 en la chasa "zum Rosengarten" a Grüsch.
Tschintg regiuns forestalas substitueschan 29 circuls forestals

Davent dal schaner 2001 vegnan midads ils 29 circuls forestals dal Grischun en tschintg regiuns forestalas. Questa novaziun stat en connex cun la reorganisaziun currenta dal servetsch forestal dal Grischun. En las tschintg regiuns forestalas Surselva, Val dal Rain/Scanvetg, Signuradi/Partenz/Tavau, Grischun central/Moesano e Grischun dal sid vegnan fundads pass per pass centers da cumpetenza. Cun questa reorganisaziun vulan ins far frunt a las numerusas pretaisas envers il servetsch forestal dal Grischun a moda efficazia, favuraivla per ils clients e flexibla. Mintga vischnanca ha anc adina ina persuna da contact en sia regiun ch'è cumpetenta per ella. Proximamain vegnan las vischnancas infurmadas en scrit davart la midada.

19 milliuns per vischnancas flaivlas da finanzas

La regenza dat liber contribuziuns da totalmain 19.3 milliuns francs per la gulivaziun da finanzas intercommunala 2000. Quest import vegn duvrà per contribuziuns da gulivaziun a vischnancas flaivlas da finanzas e repartì sco suonda:

- 9.65 milliuns per la gulivaziun da la forza fiscala,

- 6.92 milliuns per contribuziuns ad ovras publicas, e

- 2.73 milliuns per la gulivaziun dal basegn spezial.

La nova lescha davart il sport da muntogna e da naiv

Il pievel grischun ha acceptà ils 26 da november la nova lescha davart il sport da muntogna e da naiv (LMN). Per che las novas disposiziuns legalas valian gia per la stagiun d'enviern 2000/2001, metta la regenza en vigur la lescha sin ils 11 da december e relascha disposiziuns executivas. Domadus decrets vegnan publitgads en il Fegl uffizial dal chantun.

Votaziuns dal pievel dals 4 da mars 2001

Dumengia, ils 4 da mars 2001 vegni votà davart trais projects federals ed in chantunal. Da vart da la confederaziun van ils suandants projects en votaziun:

- iniziativa dal pievel Gea a l'Europa

- iniziativa dal pievel per medicaments a pretsch pli bass

- iniziativa dal pievel per dapli segirezza entaifer ils vitgs grazia a la spertadad maximala 30, cun excepziuns (vias per tuts)

Plinavant vegni votà davart il suandant project chantunal:

- revisiun parziala da la lescha davart promover la tgira da malsauns (lescha da la tgira da malsauns).

Gremi: regenza

Funtauna: rg chanzlia chantunala dal Grischun

Data: 30.11.2000
Nagins privels da sanadad en il "bajetg da chemia" a Cuira

En l'edifizi da l'administraziun chantunala Hofgraben 11/Planaterrastrasse 11 a Cuira, nua che sa chattan l'uffizi da veterinari ed il laboratori chemic, pon ins excluder privels da sanadad. Suenter che trais persunas che lavuravan en la chasa menziunada èn mortas entaifer quatter onns, èn vegnidas fatgas examinaziuns cumplessivas.

En las examinaziuns pertutgant eventuals privels da sanadad han ins integrà sper il "bajetg da chemia" (Hofgraben11/Planaterrastrasse 11) er l'edifizi da l'administraziun Hofgraben 5 e la staziun da trafo dals menaschis industrials da la citad da Cuira. Sut la direcziun da l'uffizi chantunal da construcziun auta ed en collavuraziun cun il medi chantunal, Mario Pajarola, èn ils suandants secturs vegnids examinads a moda minuziusa: clima da l'aria a l'intern da l'edifizi, asbest, toxins/substanzas nuschaivlas, radioactivitad, champs electromagnetics, aria exteriura e conturn sco er champs geomagnetics. Ils suandants uffizis spezialisads èn stads participads: laboratori chemic, uffizi per l'ambient, inspecturat da lavur sco era mintgamai in biro d'inschigner a Cuira ed a Rorschach.

En il fratemp è avant maun il rapport final da las examinaziuns. El mussa cun tutta franchezza ch'ins n'ha pudì constatar en ils bajetgs naginas valurs che donnegian la sanadad. L'evaluaziun è succedida tenor las directivas e las limitas da la SUVA, da l'uffizi federal d'ambient, guaud e cuntrada sco er da l'uffizi federal da sanitad. Tut ils resultats da la mesiraziun èn lunsch sut las limitas correspundentas. Ultra da quai mussan las examinaziuns ch'i na dat naginas grevezzas veglias sin fundament da la substanza architectonica.

En differentas medias era vegnì speculà che surtut l'edifizi da l'administraziun Hofgraben 11/Planaterrastrasse 11 a Cuira pudessia esser "contaminà". Chaschun per questas speculaziuns aveva dà il trist fatg ch'il 1995 eran morts da cancer il veterinari chantunal ed in inspectur da victualias ed il 1999 er il successur dal veterinari chantunal. Els tuts avevan lavurà en la chasa menziunada. Dus ulteriurs mortoris èn alura vegnids mess en relaziun cun questa chasa. Perquai èsi da menziunar en quest connex anc il suandant: In expert da victualias da la citad da Cuira, mort il 1993, n'ha mai lavurà en la chasa pertutgada, in ulteriur controllader da victualias, mort il 1996, ha lavurà là mo gist durant tschintg mais.

Gremi: uffizi da construcziun auta dal Grischun

Funtauna: rg uffizi da construcziun auta dal Grischun

Data: 04.12.2000
La regenza metta en vigur decrets revedids

Suenter che las votantas ed ils votants grischuns han acceptà il settember ed il november ina entira retscha da revisiuns da leschas, metta la regenza en vigur divers da quests decrets resp. diversas da questas disposiziuns sco suonda:

- Revisiun parziala da la lescha d'energia e da l'ordinaziun d'energia il 1. da fanadur 2001. In'excepziun furma l'artitgel 10 da la lescha d'energia, tenor il qual il chantun sustegna investiziuns per spargnar energia cun facilitaziuns fiscalas. Questa disposiziun vegn abrogada gia sin il 1. da schaner 2001.

- Revisiun parziala da la lescha forestala il 1. da schaner 2001.

- Revisiun parziala da la lescha d'agricultura il 1. da schaner 2001.

- Revisiun parziala da la lescha d'expropriaziun il 1. da schaner 2001.

- Revisiun parziala da la lescha davart l'assicuranza d'edifizis il 1. da schaner 2001.

- Revisiun parziala da la lescha davart l'agid en cas da catastrofas inclusiv las disposiziuns executivas da la regenza il 1. da schaner 2001.

Consultaziuns a la confederaziun

En sia posiziun envers cusseglier federal Pascal Couchepin sustegna la regenza grischuna da princip la midada previsa da la lescha da cartels. Sco punct principal da la revisiun duai la cumissiun da concurrenza (CumCo) vegnir autorisada da pudair pronunziar sancziuns directas. La regenza è dentant encunter reducir la CumCo dad actualmain 11 fin 15 giu sin set commembers e da la munir mo pli cun spezialists independents. Gist en tals gremis èsi impurtant che consuments e lavurants sajan represchentads.

Da las regiuns e vischnancas

Las constituziuns dals circuls da Cuira e Schons vegnan approvadas.

Il project per la construcziun nova da l'asil da vegls e la chasa da tgira Valragn ad Andeer vegn approvà. Als custs imputabels da 9.1 milliuns francs vegn empermessa ina contribuziun chantunala da construcziun da 55 pertschient.

La constituziun da la vischnanca da Ruschein e la revisiun totala da la lescha da taglia da Claustra-Serneus vegnan approvadas.

Gremi: regenza

Funtauna: rg chanzlia chantunala dal Grischun

Data: 14.12.2000
Per la fin da l'onn

Durant l'onn scadent ha la regenza salvà 44 sesidas. En quellas ha ella prendì 2176 conclus. Dapi l'onn 1995 han ins pudì reducir il dumber da las fatschentas tractadas da la regenza per schlassas 1001. Quai è ina consequenza da diversas reorganisaziuns e da divers transferiments da cumpetenzas. Cun delegar sias fatschentas da rutina sin in plaun inferiur, po la regenza sa deditgar dapli a las dumondas impurtantas. Questa tendenza vegn la realisaziun dal project EFLAD (essenzialisaziun e flexibilisaziun la legislaziun e da l'applicaziun dal dretg) anc a rinforzar.

Il presidi da la regenza va il 1. da schaner 2001 ad Eveline Widmer-Schlumpf, vicepresident daventa Claudio Lardi.

La regenza giavischa buna fin e bun principi, confidenza e bainstar a tut las conburgaisas ed ils conburgais.

Gremi: regenza

Funtauna: rg chanzlia chantunala dal Grischun

Data: 28.12.2000
Lavur d'util public enstagl d'in chasti che privescha da la libertad:

La limita dal chasti vegn extendida da 30 a 90 dis

A partir da l'entschatta da schaner 2001 vegn extendida la limita dal chasti. Quella admetta da prestar lavur d'util public enstagl da stuair expiar in curt chasti che privescha da la libertad. En il futur pon sentenziads ch'han incassà in chasti che privescha da la libertad da fin maximalmain 90 dis, expiar quel en furma d'ina prestaziun da lavur d'util public. Quatter uras da lavur d'util public correspundan ad in di chasti che privescha da la libertad. A questa furma d'execuziun dal chasti vegnan admessas persunas sentenziadas che garanteschan spezialmain areguard lur caracter e lur vita anteriura d'observar las cundiziuns da la lavur d'util public e da las qualas la lavur u la scolaziun da fin uss na vegnan betg periclitadas tras questa moda d'execuziun.

La furma da l'execuziun da la lavur d'util public sa basa sin l'ordinaziun dal cussegl federal 3 tar il cudesch penal svizzer dal matg 1990. Dapi l'onn 1992 posseda il chantun Grischun ina permissiun per las persunas chastiablas d'expiar lur chastis da fin 30 dis arrest u praschun en furma d'ina prestaziun da lavur d'util public e gratuita.

Infurmaziun: Karl Prader, departament da giustia, polizia e sanitad, tel. 081-257 25 14

Gremi: departament da giustia, polizia e sanitad dal Grischun

Funtauna: rg departament da giustia, polizia e sanitad dal Grischun

Data: 28.12.2000
Il cuntegn da plum en la charn-selvaschina grischuna n'è da princip betg problematic

Durant la stagiun da chatscha 2000 han ins fatg differentas provas da controlla per eruir il cuntegn da plum en paiver da selvaschina gia cuschinà. Ils resultats dal laboratori chemic èn plaschaivels per il Grischun.

En il chantun Grischun han ins fatg totalmain dudesch provas da controlla en differentas mazlarias e manaschis da gastronomia. Ins ha examinà il paiver gia cuschinà da tschiervs, chavriels e chamutschs ch'èn vegnids schluppettads durant la chatscha grischuna cun projectils cun mantel entir resp. mantel parzial che cuntegnan plum. In cuntegn da plum da sut 2 milligrams per kilo (mg/kg) n'è betg problematic. Tar nov da dudesch provas è il cuntegn da plum stà sut la limita da cumprova da 0.1 mg/kg, tar las ulteriuras trais provas ha el muntà a 0.2, 0.5 e 2.2 mg/kg.

Concentraziuns da plum pli autas sa chattan surtut enturn il chanal dal projectil. Questas parts autamain contaminadas da la charn ston perquai vegnir eliminadas a moda generusa.

Avant trais onns ha in'examinaziun sumeglianta mussà ina situaziun pli disfavuraivla, essend che trais da tschintg provas da paiver da selvaschina han gì valurs fitg autas ( 62, 52 e 8 mg/kg). Las provas da controlla da l'onn 1999 èn dentant gia stadas considerablamain meglras. Questa tendenza legraivla stat segir e franc en connex cun las stentas permanentas da la controlla da victualias e cun il fatg che las mazlarias ed ils manaschis da gastronomia èn vegnids sensibilisads ultra da quai tras la publicitad negativa en las medias.

L'examinaziun da quest onn è succedida durant l'atun 2000 en il rom d'ina campagna coordinada cun auters laboratoris chantunals da la Svizra orientala. En il Grischun è stà responsabel il laboratori chemic per la controlla da victualias e la protecziun da l'ambient.

Gremi: departament da giustia, polizia e sanitad dal Grischun

Funtauna: rg laboratori chemic per la controlla da victualias e la protecziun da l'ambient

Data: 04.01.2001
DFM goes online

Il departament da finanzas e militar (DFM) dal chantun Grischun ed ils singuls uffizis èn cuntanschibels dapi l'entschatta da schaner 2001 via clic da la mieur. Sut l'adressa da web www.fmd.gr.ch pon ins chattar numerusas infurmaziuns davart las incumbensas, ils projects ed ils puncts centrals dal departament. Tut ils uffizis disponan d'in'atgna adressa da web. Là chatt'ins infurmaziuns ed indicaziuns specificas. La creaziun da tut las paginas sa basa sin in model grafic communabel.

Cun la preschentscha en l'internet duai vegnir amplifitgada e meglierada la purschida d'infurmaziun dal DFM en la rait. Gia dapi intgin temp èn accessiblas las purschidas da plazzas dal chantun er en l'internet. Las emprimas experientschas han mussà ch'i vegn savens fatg diever da questa purschida.

Il departament da finanzas e militar vegn ad extender permanentamain sia preschentscha en l'internet durant ils proxims mais. Ins vul spezialmain infurmar davart projects actuals. Gia uss èn disponiblas infurmaziuns actuala davart il project GRiforma (refurma da l'administraziun grischuna/nova gestiun publica) u davart la nova gulivaziun da finanzas tranter la confederaziun ed ils chantuns.

Survista da las adressas d'internet

Departament da finanzas www.fmd.gr.ch

Administraziun da finanzas www.five.gr.ch

Administraziun da taglia www.stv.gr.ch

Uffizi da persunal e d'organisaziun www.poa.gr.ch

Uffizi d'informatica www.afi.gr.ch

Controlla da finanzas www.fiko.gr.ch

Uffizi per la protecziun civila www.azk.gr.ch

Commando cirquital www.kreiskommando.gr.ch

Post da stab per dumondas d'egualitad www.stagl.gr.ch

Gremi: departament da finanzas e militar dal Grischun

Quelle: rg departament da finanzas e militar dal Grischun

Data: 11.01.2001